**JEGYZŐKÖNYV**

**Készült:** BalatonszemesKözségi Önkormányzat Képviselő-testületének **2020. február 17-én** a Latinovits Zoltán Művelődési Ház földszinti tanácskozó termében **16 órakor** kezdődő **nyilvános üléséről.**

**Jelen vannak: Meghívottak:**

Szomorú Szilárd polgármester Dr. Kelemen Csilla jegyző

Benedek Balázs Szántóné Pesti Amália jkv.

Boór Miklós Szentiványi Jánosné intézményvezető

Mórocz Viktor Havasy Tamás Kft. ügyv. igazgató

Rajczi Tamás Boda Lászlóné közkonyha vezető

Dr. Valkó Zsuzsanna települési képviselők

**Távol van:** Németh Kornélné alpolgármester

**Érdeklődő:** 3 fő

**Szomorú Szilárd polgármester** üdvözli a megjelenteket. Megállapítja, hogy a képviselő-testületből **6 fő** jelen van, ezért az ülés ***határozatképes,***és azt megnyitja. Ismerteti a napirendi pontokat.

Napirend:

1. **A polgármester jelentése a két ülés közötti fontosabb eseményekről, a lejárt határidejű határozatok végrehajtásáról és az átruházott hatáskörök gyakorlásáról**

Előterjesztő: Szomorú Szilárd polgármester

1. **Balatonszemes község településrendezési eszközeinek módosítása**

Előterjesztő: Szomorú Szilárd polgármester

1. **Rendeletalkotás a 2020. évi igazgatási szünet elrendeléséről**

Előterjesztő: Szomorú Szilárd polgármester

1. **Aktuális, egyedi döntést igénylő ügyek**

Kéri a Képviselő-testületet, aki a meghirdetett napirendipontokkal egyetért kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**27/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete az alábbi napirendeket tárgyalja:

1. **A polgármester jelentése a két ülés közötti fontosabb eseményekről, a lejárt határidejű határozatok végrehajtásáról és az átruházott hatáskörök gyakorlásáról**

Előterjesztő: Szomorú Szilárd polgármester

1. **Balatonszemes község településrendezési eszközeinek módosítása**

Előterjesztő: Szomorú Szilárd polgármester

1. **Rendeletalkotás a 2020. évi igazgatási szünet elrendeléséről**

Előterjesztő: Szomorú Szilárd polgármester

1. **Aktuális, egyedi döntést igénylő ügyek**

Határidő: azonnal

Felelős: Szomorú Szilárd polgármester

*Napirendek tárgyalása:*

1. **A polgármester jelentése a két ülés közötti fontosabb eseményekről, a lejárt határidejű határozatok végrehajtásáról és az átruházott hatáskörök gyakorlásáról**

Előterjesztő: Szomorú Szilárd polgármester

**Szomorú Szilárd polgármester** tájékoztatást ad az 500 ezer forint feletti kifizetésekkel kapcsolatban.

Ezt követően ismerteti a két ülés közti fontosabb eseményeket.

* A Szemesért Kft. területéről elszállították a konténert. Elmondja, hogy kellemetlen lett az elszállítás vége.
* Február 14-én pénteken volt az orvosi rendelőnél egy műszaki bejárás. Részt vett rajta a kivitelező, a műszaki ellenőr, és az önkormányzat részéről is képviseltették magukat. Lépésről lépésre végig járták az épületet, több oldalnyi garanciális dolgot írtak össze. Jegyzőkönyvbe rögzítették a határidőket, hogy mikorra kell kijavítani a hibákat.

**Mórocz Viktor képviselő**: Az újonnan kijavított hibákra is garanciát vállalnak?

**Szomorú Szilárd polgármester:** Igen.

**Rajczi Tamás képviselő** véleménye szerint igen szégyenteljes, hogy egy ilyen épületet ennyi pénzért, ennyi idő után felépítettek, ilyen katasztrofális állapotban tudjuk használni, és rengeteg hibát kell kijavítani.

**Szomorú Szilárd polgármester** elmondja,február elején két képviselő társával**,** és a Szemesért Kft. vezetőjével Budapesten jártak. Rendkívül kedvező ajánlatot kapott az önkormányzat karácsonyi fények vásárlására. Kiválasztották az eszközöket. Kifizetve még nincsen, majd a testület döntése után kerül kifizetésre. Szeretnék, ha településünk méltóbb lenne az ünneplésre. Múlnak az évek, az eszközök elavulnak, ezért most arra törekszünk, hogy szebbé tegyük a településünket.

A mai napon sorkerült az orvosi berendezések felének leszállítására Havasy Tamás ügyvezető igazgató úr közreműködésével.

**Havasy Tamás a „Szemesért” Nonprofit Kft. igazgatója** elmondja, lehozták a kézi műszereket, amelyek a felnőtt és a gyermek rendelőbe kerülnek, valamint a mérlegeket, orvosi szekrényeket, vizsgáló ágyat, műtő zsámolyt, paravánt. A szállítmány nagyobb része majd kamionnal kerül leszállításra, de a kisebb dolgok, és az orvosi műszerek már itt vannak.

**Szomorú Szilárd polgármester:** Ez a beszerzés pályázati pénzből volt, és már hosszú ideje húzódott.

* Megemlíti, hogy a nagy szélben letörött a közlekedési lámpa a csomópontban, és 309 ezer forintba került a cseréje.
* Megérkezett az önkormányzati számlára a strandpályázat összege. A tervezést már el is kezdik. A hátsó büfék mellett a vizesblokkhoz fog kapcsolódni egy 60 m2-es gyermek vizesblokk. Ahol most áll a baba-mama konténer, az kerülne onnan elvételre, és tovább folytatódna a vizesblokk egy baba mama helyiséggel, ami egy 20 m2-es önálló helyiség lenne.

**Benedek Balázs képviselő** az iránt érdeklődik, mi lesz a sorsa a konténernek.

**Szomorú Szilárd polgármester:** Egyelőre a strandon kell maradni, 3 évig nem kerülhet el onnan. A strandnak az a problémája van, hogy ahol az utolsó büfé van, attól 40-50 méterre vége van a strandnak, arra majd figyelni kell. A pályázati pénzből meg kell valósítani új öltözőket, nem maradhatnak tovább a csigaöltözők, azokat meg kell szüntetni minden strandon, akik a Balaton parton erre kaptak forrást. Teljesen egységes öltözőknek kell létrejönni, hamarosan kap minden település egy katalógust, és mindenhol ugyanannak kell megvalósulnia. Le fogják írni, hogy milyen típusú fából kell megépíteni, mekkora a mérete, még az is le van írva, milyen típusú festékkel lehet lekenni, mert arra garanciát ad a gyártója. Egy dologban lehet eltérni, hogy mivel 3 színből állnak az öltözők, és a bejáratnál a dísz elemek, a 3 színt lehet variálni.

**Dr. Valkó Zsuzsanna képviselő:** Ez a kijelölt strandot érinti?

**Szomorú Szilárd polgármester:** Ez csak a pályázatos kijelölt strandot érinti.

**Mórocz Viktor képviselő** azt kérdezi, a csigaöltözőket ki lehet telepíteni a nem kijelölt strandra?

**Szomorú Szilárd polgármester** válasza igen, el lehet helyezni másik strandokra, amelyek nem részei a pályázatnak.

A tervek szerint május 20-a körül úgy le szeretnénk vonulni a strandról, hogy az 100%-ban tudjon üzemelni. A kivitelezővel szeptember 1-re kötnénk szerződést, hogy a felépítményt akkor meg tudnánk valósítani. Ezen kívül lenne 2 db bejáró, és egy olyan napozó stég, ami a víz felett lenne, közel 100 négyzetméter, és ehhez kapcsolódna egy mozgássérült bejáró. Erre ki lehet feküdni, ezzel is növekszik a strand felülete. A befejezési határidő november 15.

**Benedek Balázs képviselő** emlékeztet rá, hogy szeptember végén rendezik a futóversenyt, ami rengeteg embert mozgósít a strandra. Véleménye szerint úgy kellene összehangolni ezeket a beruházásokat, hogy minél kevésbé akadályozzák egymást.

**Szomorú Szilárd polgármester:** A strand működőképes lesz, de ezt majd egyeztetik még. Nyárig az öltözőket szeretnék kihelyezni, nyárra szép, és kulturált lenne teljes egészében. A bejárókat meg lehetne csinálni, fizikálisan csak a két épület marad, de ezeket terveztetni, engedélyeztetni kell, tehát május végéig nem fog elkészülni. Ősszel készül el, de a határidőt tartani kell.

**Benedek Balázs képviselő:** Akkor majd addig egyeztetünk. Az az egyetlen helyszín, ahol minden adott a futóverseny megrendezéséhez.

**Boór Miklós képviselő** a kivitelező felől érdeklődik.

**Szomorú Szilárd polgármester:** Meg kell hirdetni, de előzőleg a terveket elő kell készíteni.

**Boór Miklós képviselő:** Az előző nyárra már el kellett volna készülni a kajak-kenu csónakháznál annak a stégnek, amiről a hajókat engedik le.

**Szomorú Szilárd polgármester:** Szezonra itt lesz. Elmondja, hogy többen keresték meg, hogy az önkormányzat tud e lehetőséget biztosítani a saját hajóik leengedésére. Elmondja, hogy az önkormányzat ezt majd biztosítani fogja.

**Tállai András** érdeklődő azt kérdezi, hogy a Vigadó strand benne lesz-e az idei pályázatban.

**Szomorú Szilárd polgármester** elmondja, idén már kijelölt fürdőhelyként, strandként fog működni, de pályázni csak akkor lehet, ha előző évben már kijelölt strandként működött. Jövő évben már fogunk tudni pályázni. Elmondták, ha kapcsolódnak be újabb strandok, elő lesz írva, hogy melyik ütemben minek kell megvalósulnia. Amíg valami nem valósult meg, addig nincs továbbmenetel a következő ütemre. Elvárnak egy alap felújítást, ami a vizesblokkot, az öltözőket, és a bejárókat tartalmazza.

Megemlíti, hogy voltak nála múlt héten az OTP-től, és az OBH-tól is egyeztetésen az Ady E. utca felújításával kapcsolatosan. Reméli mindkét esetben pozitív lesz a visszajelzés. Egy probléma lesz, amivel viszont mindenkinek kalkulálnia kell. Meg volt hirdetve az Ady E. utcában a Szemes Hotel. Ha most elkészül a bíróság mindkét épülete, és elkészül az OTP is, aszfaltozásra kerül az Ady E. utca, közben valaki megvásárolja az említett épületet, akkor újra terhelésnek lesz kitéve a felújított utca.

Az orosz tábornál lévő átjárónál, ahol lehajtanánk, ami le van zárva, előjött egy olyan probléma, ami miatt most nem lehet azonnal nekiállni a megnyitásnak, hogy a korábbi időszakban nem lett ez a DRV-vel leegyeztetve. Egy nagy nyomócső megy át alatta, és annak a kiváltása nem lett leegyeztetve, így most az a helyzet állt elő, ha az önkormányzat önállóan végezteti el, akkor kb. 6 hónap, vagy pedig a DRV Zrt. fogja elvégezni a feladatot, akkor lehet gyorsítani a folyamatot. Már készül rá a költségvetés, utána pedig behozzuk a képviselő-testület elé. Ez egy olyan helyzet volt, amire nem számítottunk.

**Mórocz Viktor képviselő** azt kérdezi, ha majd a Vigadó melletti strandot strandként üzemeltetjük, és jövőre be lehet vonni a pályázatba, másik, nem strandként funkcionáló területet még be tudunk-e vonni a pályázatba.

**Szomorú Szilárd polgármester:** A Hullám utcaira strandra lehetőség lenne.

**Mórocz Viktor képviselő:** Lehetséges lenne-e most mind a kettőt átminősíteni strandnak? Az a terület is megérdemelné, hogy emeljük a színvonalat.

**Dr. Valkó Zsuzsanna képviselő** elmondja, korábban szakhatósági bejárás előzte meg a stranddá nyilvánítást, és emlékei szerint ennek április közepe a határideje.

**Dr. Kelemen Csilla jegyző:** Május1. a határidő. Ha kijelölt fürdőhelyet szeretnénk, akkor május 1-ig engedélyt kell rá szereznünk.

**Dr. Valkó Zsuzsanna képviselő** javasolja, a szakhatósági bejárásba beépíteni a Hullám utcai strandot.

**Mórocz Viktor képviselő:** Akkor lenne 3 kijelölt strandunk.

**Dr. Kelemen Csilla jegyző:** Elmondja, hogy költségekkel kell számolni, minden kijelölt strandra vízimentőt kell biztosítani, vízirendőrség által előírt mennyiségben bójákat kell kihelyezni.

**Benedek Balázs képviselő** azt kérdezi, a VMSZ-szel nem lehetne egyezségre jutni, hogy mennyiért biztosítanák a mentőszolgálatot?

**Dr. Kelemen Csilla jegyző:** Korábbi években felvettük velük a kapcsolatot, de nagyon drágák voltak.

**Benedek Balázs képviselő:** Vannak nekünk kiképzett úszómestereink, akik ezt a feladatot el tudják látni.

**Szomorú Szilárd polgármester:** elsődlegesen az kell eldönteni, akarjuk-e, hogy még egy kijelölt strandunk legyen, vagy sem.

**Benedek Balázs képviselő** tapasztalatai szerint a Vigadó melletti strand után a Hullám utcai bonyolítja a legnagyobb forgalmat.

**Szomorú Szilárd polgármester:** Ha szeretnénk még kijelölt strandot, akkor érdemes, mert a Vigadó stranddal együtt szinkronban tudna haladni annak az engedélyeztetése. Javasolja, hogy a következő ülésen döntsön erről a képviselő-testület.

**Boór Miklós képviselő** véleménye szerint a Hullám utcai strand most is egy kulturált strand, van játszótér, a vizesblokk is jó állapotban van. Teljesen elfogadható, hogy egy magasabb szintű stranddá szeretnénk nyilvánítani, és valóban nagyon nagy a forgalma.

**Mórocz Viktor képviselő** hiányosságnak csupán azt tartja, hogy kevés a fa.

**Szentiványi Jánosné a Nyitnikék Óvoda és Mini bölcsőde intézményvezetője** azt nehezményezi, hogy az autók teljesen leparkolnak a vízpartra.

**Havasy Tamás a „Szemesért” Nonprofit Kft. igazgatója** elmondja, a Hullám utcai strandnál árkokat ki fogják mélyíteni, hogy az autók ne tudjanak közvetlenül a partra beállni. Ne csak a közlekedési tábla legyen, hanem a sorompókat is meg fogják csinálni. A Vigadó strandnál nem árkot ásna, hanem karámfát helyezne el, és a sövény sem megoldás, mert az autós azon is át fog menni. Az a kérése a képviselő-testület felé, hozzanak egy döntést, hogy a Tuskó öblöt saját anyagából feltöltsék. Utána fog érdeklődni, hogy a DRV mennyiért adna bérbe egy gépet, amivel a munkát el lehetne végezni. Elképzelhető, hogy a kikötő jobb oldalán lévő homokos strand megszűnik, és akkor a Tuskó öbölnél lehetne egy hasonlót kialakítani a kisgyermekek részére. 6-8 métert vissza lehetne tölteni, és 6-8 évig megint lenne ott egy homokos, kisgyermekes part, ami ugyan nem strand, de nagyon sokan szeretik. Ez óriási gesztus lenne a nyaralók felé.

**Boór Miklós képviselő:** Ott legalább 50-80 ember szokott lenni.

**Havasy Tamás a „Szemesért” Nonprofit Kft. igazgatója** elmondja, most van föld, és szeretné azokat a részeket úgy feltölteni, hogy az nyárra újra füves legyen. Ha most nem állnak neki, akkor nyárra nem lesz füves. Nagy pozitívum lenne mindenki felé, ha ezt megoldanák a nyárra.

**Boór Miklós képviselő:** Ha ott az a partszakasz meg lenne csinálva, nem biztos, hogy feltelne vízzel, mert most ki tudja nyomni oda a vizet a szél. Jobb ötletnek tartaná a DRV-s gépet megkérni, még ha költség is az idehozatala, mert a mi gépünk csak úgy tud dolgozni, ha beleáll a vízbe, és az nem biztos, hogy jó. A Berzsenyi utca végén, ahol van a védmű, elsodródtak a kövek, tavasszal azokat is vissza kellene szedni.

**Szomorú Szilárd polgármester** elmondja,amiről itt szó volt, azt kellene csinálni a gépnek, közben tölti felfele a vasút melletti dupla árkot a Bánk B. utca mellett, így szélesebb lesz a Bánk B. utca. Emellett készül a Szeder utca, már várják a Németh Pál utcaiak is, de egyszerre nem tudnak mindent megcsinálni, és menni kell még az orosz tábori lejáróhoz is. Bízik benne, minél előbb eljutnak oda, hogy meg tudnak vásárolni egy másik gépet. Szeretnék, hogy lakossági szinten is érezhető dolgok történjenek.

**Boór Miklós képviselő** azt látja, az emberek már parkolni úgy szeretnének, hogy az autójukból lehetne belépni a vízbe. A Hullám utcai strandnál is korlátozott, hogy megmaradjon a füves strand. Viszont mielőtt a sorompón átmennénk, jobb oldalon van egy kis befásított terület, ahol nem eredtek meg a fák, ott kijelölne egy parkolót, ami igazából 150 méterre van a strandtól. Úgy gondolja, annyit gyalog mindenkinek meg kell tudnia tenni, és akkor ott lehetne egy egész komoly parkoló.

**Benedek Balázs képviselő** elmondja, a vasúttal párhuzamos utca, ami megy át Lellére, ott is meg lehetne oldani a parkolást.

**Havasy Tamás a „Szemesért” Nonprofit Kft. igazgatója: „**Halszálkás” táblát érdemes lenne minden strandra kitenni, hogy úgy kötelező a parkolás.

**Benedek Balázs képviselő:** Ahol nincs partvédelem, ott éves szinten 1 métert jön kifelé a víz. A kőszórást 3 éve rakta újra a Vízügy. A Balaton vízszintje meg lett emelve, de az összes út, áteresz a régi mércéhez van igazítva. Ilyen esetben lehetne valami segítséget kérni a Vízügytől.

**Szomorú Szilárd polgármester:** Meg fogjuk keresni őket.

**Boór Miklós képviselő:** A Vigadó strandon lévő fűzfákkal az a probléma, hogy nagyon sűrűek, egyik beárnyékolja a másikat, és az árnyékolás miatt szárad el egyik-másiknak a belső ágrendszere. Ha ott végeznénk egy ésszerű ritkítást, és a megmaradókon egy ifjító metszést hajtanánk végre, nagyon megújulna, mert a fűzfa hosszú életű.

**Havasy Tamás a „Szemesért” Nonprofit** **Kft. igazgatója** úgy látja, nagyon sok száraz fa van, azokat ki kellene venni.

**Mórocz Viktor képviselő** elmondja, tavaly is sokan panaszkodtak a dohányzásra. Tudomása szerint korábban volt dohányzásra kijelölt hely a strandokon, erre oda kell figyelni.

**Boór Miklós képviselő:** Több kuka kell a strandokra, vagy gyakrabban kell üríteni.

**Szomorú Szilárd polgármester:** Fel lettek szólítva azok, akiknek tartozása van az önkormányzat felé. Ezzel nem az volt a cél, és a szándék, hogy bárki is el legyen lehetetlenítve, de arról mindenkinek tudnia kell, hogy közpénz volt, ami a birtokába került, és azt vissza kell, hogy fizesse. Voltak sokan, akik a felvétel után semmit nem fizettek vissza. Nagyon sokan már visszafizették, sokakkal megállapodás születik, hogy milyen ütemben tudja visszafizetni, viszont akik egyetlen megkeresésre sem válaszoltak, ők végrehajtásra lettek átadva.

**Dr. Kelemen Csilla jegyző** elmondja, ennek jelentős része adótartozás volt. Sokan vannak, akik a kamatmentes kölcsönt nem fizetik. Mai zárt ülésen egyik napirendi pont ez lesz.

**Dr. Valkó Zsuzsanna képviselő** véleménye szerint semmi veszíteni valónk nem volna, ha megkeresnénk a Somogy Megyei Közútkezelőt, hogy vegye át ennek az eléggé balesetveszélyes útkereszteződésben lévő közlekedési lámpáknak a működtetését. Állami út felett vannak, és ők működtetik, meg lehet kísérelni, hogy vegyék át, és akkor a költség nem minket terhel.

**Boór Miklós képviselő** visszatér az 500 ezer forint feletti kifizetésekre. A BAHART kikötőből történő IFA befizetéseket említi. Már 300 felett van a hajóhelyek száma. Ha azt számolja, május közepétől szeptember közepéig van 16 hétvége, az 32 hétvégei nap, és minden hajóhoz 1 embert számolunk, aki után üdülőhelyi díjat kell fizetni, az 4 millió 320 ezer forint kurtaxát jelentene, tehát nem 650 ezret. Ha azt mondjuk, hogy hétközben is vannak ott, nem csak hét végén, akkor közel 7-8 millió forint lenne. Ebben mindenképpen lépni kell.

**Szomorú Szilárd polgármester** kérdezi, aki elfogadja az első napirendi pontot, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**28/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő- testülete a lejárt határidejű határozatok végrehajtásáról, a polgármester két ülés közötti tevékenységéről, átruházott hatáskörök gyakorlásáról, valamint a nagyobb összegű (500 ezer Ft feletti) kifizetésekről szóló tájékoztatót és jelentést a vitában elhangzottakkal együtt, az előterjesztésben ismertetett végrehajtását illetően elfogadja, illetve tudomásul veszi.

Határidő: azonnal

Felelős: Szomorú Szilárd polgármester

1. **Balatonszemes község településrendezési eszközeinek módosítása**

Előterjesztő: Szomorú Szilárd polgármester

**Szomorú Szilárd polgármester:** Elmondja, hogy a napirenden belül elsőként a 67-es utat érintő településrendezési eszköz módosításáról van szó, amiről már tavalyi évben tárgyaltak. Az állami főépítész úr megküldte a záró szakmai véleményét, mely az előterjesztés mellékletét képezi. A Képviselő-testület megkapta az írásos anyagot. Javasolja a képviselő-testületnek az elfogadást. Ismerteti a határozati javaslatot. Kérdezi, aki egyetért a határozati javaslattal és a rendelettervezettel az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**29/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete megtárgyalta Balatonszemes településrendezési eszközeinek módosításáról szóló előterjesztést és az alábbi határozatot hozza. Balatonszemes Községi Önkormányzat Képviselő-testülete a 86/2010. (V. 17.) számú Képviselő-testületi határozattal megállapított, többször módosított Településszerkezeti tervét a 128/2019. (VIII. 8.) számú határozattal megállapított módosítást érintően a módosítással érintett területen, e döntés melléklete szerinti tartalommal módosítja.

Határidő: azonnal

Felelős: Szomorú Szilárd polgármester

1. **melléklet a 29/2020 (II.17.) számú határozathoz**



*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi rendeletet alkotta:*

**Balatonszemes Község Önkormányzat Képviselő-testületének**

**2/2020 (II.17.) önkormányzati rendelete**

**Balatonszemes község Helyi Építési Szabályzatáról szóló**

**12/2010. (V. 17.)** **önkormányzati rendelet módosításáról**

/A rendelet szó szerinti szövege a jegyzőkönyv mellékletét képezi/

**Szomorú Szilárd polgármester:** A napirendi ponton belül a második pont a Lidó kemping területének 1/3 részét érintő rendezési tervmódosításra vonatkozó kérelem. Az ingatlantulajdonos kérése, hogy az üdülő rendeltetés kerüljön még bele az övezetbe. Ismerteti az előterjesztést, amit minden képviselő írásban megkapott.

**Dr. Valkó Zsuzsanna képviselő** egységesen kezelte volna az egész területet, de elfogadja.

**Szomorú Szilárd polgármester** nem javasolja egységesen kezelni az egész területet, mert nem tudják, mit szeretne a 2/3 terület tulajdonosa megvalósítani. Véleménye szerint először tájékoztassák az önkormányzatot a terveikről.

**Dr. Valkó Zsuzsanna képviselő** ezt is elfogadja.

**Szomorú Szilárd polgármester:** A költségeket a kérelmező viseli.

**Mórocz Viktor képviselő** úgy érzi, még tisztázatlanok a dolgok a 2/3-ad területtel kapcsolatosan. Véleménye, hogy velük majd külön megállapodást kellene kötni.

**Szomorú Szilárd polgármester** kérdezi, aki elfogadja a határozati javaslatot az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**30/2020. (II.17.) sz. Képviselő-testületi határozata:**

1. Balatonszemes Községi Önkormányzat Képviselő-testülete a 188/7 hrsz-ú telekre vonatkozó kérelemmel egyetért, ezért a Vt7 építési övezet ezen telkére az üdülőépület elhelyezésére és a gyalogos átjárás biztosítására vonatkozóan kezdeményezi a Helyi Építési Szabályzat módosítását.

2. Az 1. pont szerinti Településrendezési eszköz módosításának véleményezési eljárása a 314/2012. (XI.8.) Korm. Rendelet VI. fejezet eljárási szabályai szerint, ún. Egyszerűsített eljárással történik.

3. A Településrendezési terv módosításával párhuzamosan a Képviselő-testület előzetesen nem tartja szükségesnek a 2/2005. (I.11.) Kormányrendelet 3.§-a szerinti külön környezeti értékelés készítését és környezeti vizsgálati eljárás lefolytatását, mivel az üdülő rendeltetés lehetővé tétele a környezetre káros hatással nem lesz.

4. A településrendezési eszközök módosításának felmerülő költségeit a kérelmezőnek kell viselnie.

5. A Képviselő-testület felkéri a polgármestert a fentiekkel kapcsolatos eljárások lebonyolítására és felhatalmazza a tervezővel (Város és Ház Bt) kötendő Tervezési szerződés aláírására.

Határidő: folyamatos

Felelős: Szomorú Szilárd polgármester

1. **Rendeletalkotás a 2020. évi igazgatási szünet elrendeléséről**

Előterjesztő: Szomorú Szilárd polgármester

**Szomorú Szilárd polgármester** elmondja, a Hivatal 2020. évi munkarendjében, a nyári időszakban az igazgatási szünet 2020. július 1. napjától – július 3. napjáig, valamint 2020. augusztus 17. napjától 2020. augusztus 23. napjáig tart.

A Hivatal 2020. évi munkarendjében, a téli időszakban az igazgatási szünet 2020. december 17. napjától 2021. január 3. napjáig tart.

Javasolja a rendelettervezet elfogadni, a tervezett igazgatási szüneteket jóváhagyni. A Képviselő-testület az előterjesztést írásban megkapta. Kérdezi, aki elfogadja a rendelettervezet, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi rendeletet alkotta:*

**Balatonszemes Községi Önkormányzat Képviselő-testületének**

**3/ 2020 (II.17.) önkormányzati rendelete**

**a 2020. évi igazgatási szünet elrendeléséről**

/A rendelet szó szerinti szövege a jegyzőkönyv mellékletét képezi/

1. **Aktuális, egyedi döntést igénylő ügyek**

**4./1. Balatonszemes 2260/3 hrsz-ú ingatlan értékesítése**

Előterjesztő: Szomorú Szilárd polgármester

**Szomorú Szilárd polgármester** elmondja, a terület meg volt hirdetve, és több ajánlat érkezett. Legkedvezőbb ajánlatot Szigeti Ferenc és Szigeti Ferencé nyújtotta be 5 millió forint értékben. Javasolja az ajánlatot elfogadni. Kérdezi, aki elfogadja a határozati javaslatot, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**31/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete az önkormányzati tulajdonban lévő Balatonszemes 2260/3 hrsz-ú ingatlan értékesítésére meghirdetett pályázati eljárást eredményesnek minősíti.

A Képviselő-testület elfogadja Szigeti Ferenc és Szigeti Ferencné ajánlatát és a Képviselő-testület az ajánlatban vételárként megjelölt 5.000.000,- Ft összegért értékesíti a Balatonszemes 2260/3 hrsz-ú ingatlant.

A Képviselő-testület felkéri a polgármestert e határozat közlésére, valamint felhatalmazza az adásvételi szerződést aláírására.

Továbbá a Képviselő-testület felkéri a vevőket, hogy az adás-vételi szerződés elkészíttetéséről, majd az aláírást és a vételár kiegyenlítését követően az ingatlan-nyilvántartási átvezetésről gondoskodjanak.

Határidő: 2020. április 30.

Felelős: Szomorú Szilárd polgármester

**4./2. Az önkormányzat tulajdonában lévő munkagépek, járművek értékesítése**

Előterjesztő: Szomorú Szilárd polgármester

**Szomorú Szilárd polgármester** elmondja, a Szemesért Kft. telephelyén a képviselő-testület megtekintette a gépeket. Az igazgató úrral átnézték, melyek azok a gépek, amelyek még piaci értéket képviselnek, és értékesíthetők.

Az egy egysoros Bagodi krumpliszedő, egy CASTOR Dízel ágdaráló, egy ABG Titan 111. aszfaltozógép, valamint a SCANIA OBRADOS típusú 50 fős autóbusz kerülne meghirdetésre. Interneten megnézték a piaci értékeiket, három esetében az előterjesztésben szerepel javaslatként összeg, de a busznál nincs beírva az értéke. Kéri azt majd a testületnek beszélje meg, hogy mennyiért javasolják értékesíteni. Jelzi a képviselőknek, hogy korábban már többször meghirdették a buszt értékesítésre, de akkor még lényegesen jobb állapotban volt. Most már minden elemét kiverte a rozsda, az alváz ketté van törve, jó benne a motor, a váltó és a kerekek. Egy dologtól fél, hogy a végén az önkormányzat fog fizetni azért, hogy ez a busz onnét elkerüljön. Semmiképen nem szeretné, hogy még az önkormányzat fizessen érte.

**Mórocz Viktor képviselő:** Abból kellene kiindulni, hogy mi az, ami jó rajta, és annak mi az értéke.

**Benedek Balázs képviselő** felhívja a figyelmet, hogy hivatalosan az önkormányzat nem végezhet bontást, csak külön engedéllyel rendelkező szakszervíz.

**Dr. Valkó Zsuzsanna képviselő:** A bontó is tud valamilyen ajánlatot adni, ha bediktáljuk, milyen típusú autóbuszról van szó. Onnan már kiindulhatunk, hogy mi az a minimum, amit kaphatunk ezért az autóbuszért.

**Szomorú Szilárd polgármester** elmondja, megnézték az interneten, van 1 darab ilyen típusú busz az országon belül, majdnem a kora is ugyanez, de az még jó műszaki állapotban van, jók a papírjai, és 2 millió forintért árulják.

**Dr. Valkó Zsuzsanna képviselő** azt javasolja, irányárat határozzanak meg, mert az azt jelenti, hogy alkuképes.

**Rajczi Tamás képviselő** véleménye szerint 1 millió forintról induljanak.

**Boór Miklós képviselő** úgy gondolja, donor busznak még jó lehet.

**Szomorú Szilárd polgármester:** Megkérdezünk egy bontót, és majd a következő ülésre visszahozzuk a busz értékesítését.

**Dr. Kelemen Csilla jegyző:** Javasolja, hogy a Képviselő-testület az autóbusz nélkül döntsön a gépek értékesítéséről.

**Szomorú Szilárd polgármester k**érdezi, aki elfogadja a határozati javaslatot az autóbusz nélkül, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**32/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete értékesítésre hirdeti az önkormányzat tulajdonában lévő munkagépeket és járműveket az alábbi összegért:

1. Bagodi egysoros krumpliszedő, típusa: BBSZ-1/T gyártási év: 1993. Ár: 270.000,- Ft + Áfa
2. CASTOR Dízel ágdaráló, típusa: CASTOR DR. gyártási év: 2012. Ár: 1 200 000.- Ft.+ Áfa
3. ABG Titan 111. aszfaltozó finisher és tartozékai. gyártási év: 1994. Ár: 5.500.000 Ft+Áfa

A Képviselő-testület felhatalmazza a polgármestert, hogy a fenti gépek meghirdetéséről intézkedjen és kedvező ajánlat esetén ismételten terjessze döntéshozatal céljából a Képviselő-testület elé a napirendi pontot.

Határidő: 2020.március 1.

Felelős: Szomorú Szilárd polgármester

**4./3. 2020. évi Szemes Fesztivál szervezése**

Előterjesztő: Szomorú Szilárd polgármester

**Szomorú Szilárd polgármester** elmondja, a Képviselő-testület tagjai megkapták írásban az előterjesztést. Selmeczi Ágnes szervező megkereste a Képviselő-testületet a kéréseivel, azt megbeszélték, és már egy jól kialakult álláspont van.

**Dr. Valkó Zsuzsanna képviselő:** A feltételeket biztosítjuk?

**Szomorú Szilárd polgármester:** Készítünk egy szerződéstervezetet és abban lesznek leírva a feltételek.

**Dr. Kelemen Csilla jegyző:** Javasolja, hogy a Képviselő-testület hatalmazza fel a polgármestert, hogy gondoskodjon a szerződés tervezet elkészítéséről és aláírás előtt azt terjessze ismételten a képviselő-testület elé.

**Szomorú Szilárd polgármester** ismerteti a határozati javaslatot. Kérdezi, aki elfogadja a határozati javaslatot, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**33/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete felkéri a Kőporosy Bt képviseletében Selmeczi Ágnes rendezvényszervezőt a 2020. évi Szemes Fesztivál megszervezésére, lebonyolítására, melynek időpontja 2020. július 16-19.

A Képviselő-testület továbbá felkéri a rendezvényszervezőt a rendezvény költségvetés tervezetének és a részletes programnak az összeállítására.

A Képviselő-testület felkéri a polgármestert, hogy a szerződéstervezet elkészítéséről gondoskodjon és azt ismételten terjessze Képviselő-testület elé elfogadás céljából.

Határidő: 2020. március 15.

Felelős: Szomorú Szilárd polgármester

**4./4. Balatonföldvári Kistérség Szociális és Gyermekjóléti Szolgálatának feladatkörébe tartozó jelzőrendszeres házi segítségnyújtás térítési díjának átvállalása az ellátott személyektől**

Előterjesztő: Szomorú Szilárd polgármester

**Szomorú Szilárd polgármester:** A Balatonföldvári Kistérségtől jelezték, hogy minden év februárjában dönteni kell a jelzőrendszeres házi segítségnyújtás térítési díjának átvállalásáról. Településünkön ezt 6 fő veszi igénybe. Az a kérdés, hogy ezt az önkormányzat fizeti-e ki, vagy pedig azok, akiknél ezek a jelzőkészülékek vannak. Korábban a képviselő-testület korábban mindig úgy foglalt állást, hogy a használók fizették a díjat, viszont az jelezve lett, ha valaki ezt igényli, és megkeresi az önkormányzatot, akkor újra tárgyalják az az átvállalást.

**Benedek Balázs képviselő** azt kérdezi, mekkora összegről van szó.

**Szomorú Szilárd polgármester:** Összességében éves szinten 300 ezer forint a teljes összeg.

**Boór Miklós képviselő:** Az a gond, nem tudni, kik az érintettek, és lehet, olyan is kérné, akinek a családtagjai olyan helyzetben vannak, hogy ki tudnák fizetni.

**Dr. Valkó Zsuzsanna képviselő** az ingyenességet támogatja, mert ez a jelző készülék életet menthet. Egyébként a szociális étkeztetés kiszállításánál is tartja azt a véleményét, hogy ingyenes legyen.

**Szomorú Szilárd polgármester** megemlíti, hogy eddig nem volt ebből probléma, működött a rendszer. Ismerteti a határozati javaslatot. Kérdezi, aki egyetért ezzel, az jelezze.

*A fentieket követően a képviselő-testület* ***5 igen*** *és* ***1 nem szavazattal, tartózkodás nélkül*** *az alábbi határozatot hozta:*

**Balatonszemes Községi Önkormányzat Képviselő-testületének**

**34/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete nem vállalja át az ellátást igénybe vevőktől a Balatonföldvári Kistérség Szociális és Gyermekjóléti Szolgálatának feladatkörébe tartozó jelzőrendszeres házi segítségnyújtás térítési díjának fizetését.

A Képviselő-testület felhatalmazza a polgármestert e határozat közlésére.

Határidő: azonnal

Felelős: Szomorú Szilárd István polgármester

**4./5. Fénydekoráció vásárlása**

Előterjesztő: Szomorú Szilárd polgármester

**Szomorú Szilárd polgármester** elmondja, a képviselőket már tájékoztatta erről, az előterjesztést mindenki megkapta. javasolja elfogadni a határozati javaslatot.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**35/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete elfogadja a Fénydekoráció Bt (Pécel) ajánlatát és megrendeli az ajánlatban szereplő fénydekorációs eszközöket, 48 db eszközt, összesen bruttó 2 565 700 Ft összegért.

A Képviselő-testület felhatalmazza a polgármestert, hogy az eszközök beszerzéséről gondoskodjon, a szerződést aláírja.

A Képviselő-testület a fénydekorációs eszközök vételárának fedezetét az Önkormányzat 2020. évi költségvetés felhalmozási kiadásainak előirányzatai terhére biztosítja.

Határidő: 2020. március 15.

Felelős: Szomorú Szilárd polgármester

**4./6. Berzsenyi utcai strandon lévő raktárhelyiség bérlete**

Előterjesztő: Szomorú Szilárd polgármester

**Szomorú Szilárd polgármester** elmondja, a raktár használója kérte a helyiség további használatának lehetőségét. A Képviselő-testület már egyeztetett erről. Javasolja a strandfelújítási munkák megkezdéséig biztosítani a raktárhelyiséget a határozati javaslatban szereplő díj ellenében. Ismerteti a határozati javaslatot.

**Boór Miklós képviselő:** Ha viszont az önkormányzatnak kell, akkor azonnal visszaadja.

**Szomorú Szilárd polgármester:** Természetesen. Kérdezi, aki egyetért a határozati javaslattal, az jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**36/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete 2020. április 30-ig biztosítja a Berzsenyi utcai strandon az önkormányzati tulajdonban lévő raktározás céljára szolgáló helyiség bérleti lehetőségét a Napsugár Vendégváró Kft részére.

A Képviselő-testület azzal a feltétellel biztosítja a bérleti jogot, hogy a bérlőnek 2020. január 1-től 2020. március 31-ig tartó időszakra 60.000,- Ft (20.000,- Ft / hó) összeget, majd 2020. április 1-től 2020. április 30-ig 50.000,- Ft / hó összeget kell az Önkormányzat részére bérleti díjként megfizetni, továbbá a bérlő tudomásul veszi, hogy amennyiben az Önkormányzatnak szüksége van a helyiségre, akkor a bérleti szerződést az Önkormányzat megszüntetheti és a bérlőnek 15 napon belül ki kell üríteni a raktárhelyiséget és az Önkormányzatnak visszaadni. A Képviselő-testület felhatalmazza a polgármestert a fentiekről szóló szerződés aláírására.

Határidő: 2020. április 30.

Felelős: Szomorú Szilárd polgármester

**4./7. Vadgesztenyefák állapotának megőrzése**

Előterjesztő: Szomorú Szilárd polgármester

**Szomorú Szilárd polgármester** elmondja, ebben az ügyben Bánó Sándor kereste meg az önkormányzatot. Pályázaton kapott forrást az Alapítvány az injektálásr. Ebből az összegből már nem csak a gesztenyefákat, hanem a többi fáinkat is be tudnák injektálni olyan szinten, hogy a közel 120 darab platánfából is 80-90 fára elég lenne, tehát csak pár darab fa maradna el. A Szemesért Kft. költségvetésében minden évben be van tervezve a permetezés, ami 1-2 milliós Ft összeg. Az Alapítvány annyit fog elkölteni, amennyi a keretük, ha lemarad 30 db fa, azt már nem fogják beoltani. 7,5 milliót forint van rá, de ha az önkormányzat kipótolná 1 millió forinttal, akkor az összes fát be tudnák injektálni, és utána 2 évig nem kellene hozzányúlni.

**Benedek Balázs képviselő**: Ez kiváltaná azokat a botrányos permetezéseket, amelyeket a Fő utcában szoktak elvégezni?

**Szomorú Szilárd polgármester:** Valószínű.

**Boór Miklós képviselő** elmondja, az a cég, amelyiket Bánó Sándor is megtalált, küldött egy e-mail-t, hogy a termésben nincs benne a méreg anyag. Azt írták, hogy az első évben a kártevők 95%-a elpusztul, kifejlődni sem tud, csak egy tűszúrásnyi nyom marad a levélen. A második évben még mindig 85%-os a hatásfok, és a harmadik évben is 75% felett van.

**Benedek Balázs képviselő** ezt támogatná. Kiváltja azt a permetezési módszert, ami eddig folytatódott.

**Dr. Valkó Zsuzsanna képviselő:** A beszélgetések során felmerültek különböző aggályok, miszerint a furaton keresztül is bejutnak a kártevők, és maximum 4 év múlva újabb furatokat kell csinálni. Az aggályok miatt azt mondja, továbbra is tartsuk azt, ha az első jele mutatkozik annak, hogy ez nem elegendő ezeknek a fáknak, akkor permetezzük.

**Szomorú Szilárd polgármester** javasolja, hogy a permetező céggel tartsák fenn a kapcsolatot. Korrektül kellene eljárni, meg kellene mondani, hogy mi a tervünk, de ettől függetlenül szeretnénk fenntartani velük a kapcsolatot, mert ha bármikor azt vesszük észre, hogy a legkisebb probléma felmerül, akkor le fogjuk permeteztetni az egészet. Azt is el lehet mondani, hogy nem mi nyertük a pályázatot.

**Havasy Tamás a „Szemesért” Nonprofit Kft. igazgatója** elmondja, ezt a dolgot majd egyezteti a permetező céggel. Ha valóban megszűnik a légi szúnyogírtás, és gondba leszünk a szúnyoggal, akkor lehet, hogy érdemes lesz visszatérni ehhez a permetezéshez, mert mindenhol azt lehetett látni a településeken, ahol ők permeteztek éjszaka, akkor utána egy ideig a vérszívók eltűntek. Biztosan az eseti permetezés többe kerül, mint a kialkudott, de meg fogja érteni, hogy ez a helyzet állt elő, mert a civil szervezet pályázatot nyert a fák fenntartására.

**Szomorú Szilárd polgármester:** Egyáltalán nem biztos, hogy 3 év múlva ismételten nem áll vissza az önkormányzat. Ez most egy lehetőség.

**Benedek Balázs képviselő** az iránt érdeklődik, hogy van-e már tapasztalat az injektálással kapcsolatban.

**Boór Miklós képviselő** elmondja, a kápolna környékén néhány fán kipróbálták, de a diónál, és a szelíd gesztenyénél van több, mint fél évszázados tapasztalat. Olaszországban már az 1950-es években ezt használták a szelíd gesztenyéknél.

**Havasy Tamás a „Szemesért” Nonprofit Kft. igazgatója** felhívja a figyelmet a veszélyes fák kivágására. Járt a Bagolyvár mögötti területen, ahol gondok vannak a fákkal, valakivel szerződést kell kötni a veszélyes fák kivágására. Vihar esetén komoly károkat okozhatnak az értékes nyaralókban, ezért lépnünk kell valamit.

**Szomorú Szilárd polgármester** úgy véli, végig kellene nézni a település fáit.

**Benedek Balázs képviselő** a Fő utcában, saját környezetében több életveszélyes fát látott.

**Szomorú Szilárd polgármester:** Meg kell bízni valakit, és végig kell nézni a fákat. Kérdezi, aki a fainjektálással kapcsolatos határozati javaslatot elfogadja, az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**37/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete támogatja, hogy Balatonszemesen a vadgesztenyefák védelme érdekében elsődleges kezelési eljárásként a Körmező Továbbképző Környezetvédelmi, Oktatási és Mezőgazdasági Továbbképző Alapítvány közreműködésével az injektálások 2020. évben megtörténjenek. Továbbá a Képviselő-testület hozzájárul a Fő utcában lévő platánfák (kb. 80 db) beoltásához is.

A Képviselő-testület a vadgesztenyefák és platánfák injektálásának költségeihez anyagi támogatást biztosítani nem tud.

A Képviselő-testület felkéri az Alapítvány Kuratórium elnökét, hogy a kezeléssel érintett vadgesztenyefák és platánfák pontos helyéről és darabszámáról adjon tájékoztatást.

A Képviselő-testület felkéri a polgármestert e határozat közlésére.

Határidő: 2020. február 29.

Felelős: Szomorú Szilárd polgármester

**4./8. Ajánlatok megtárgyalása a gazdasági program elkészítésére**

Előterjesztő: Szomorú Szilárd polgármester

**Szomorú Szilárd polgármester** elmondja, több ajánlatot kértek be a gazdasági program elkészítésére, és a legkedvezőbb ajánlatot adóval javasolja megkötni a szerződést.

**Dr. Valkó Zsuzsanna képviselő** nem ért egyet a javaslattal. Egyrészt azért, mert minden adatot nekünk kell szolgáltatni, ez a mi programunk, és nem egy idegen kézbe való program. A hivatal létszámát 1 fővel emelték, tisztességesen rendezték a béreket, ezért nemet mond erre. Ha az Esélyegyenlőségi Programot meg tudja az ügyintéző csinálni, akkor ezt is meg tudja csinálni egy pénzügyes.

**Rajczi Tamás képviselő** úgy érzi, a létszám ugyan 1 fővel lett emelve, de itt olyan szintű lemaradásról van szó, hogy erre most nincs kapacitásuk. Itt fizetünk egy minimális díjat, és akkor ez a teher le van róluk véve, és be tudják hozni a lemaradásukat.

**Dr. Valkó Zsuzsanna képviselő** tiszteletben tartja képviselő társa véleményét, de akkor is azt mondta, amikor létszám kérdésről volt szó, hogy az eszköznyilvántartást sem adná ki, azt is visszahozná. Ha a többség megszavazza, hogy menjen ki a gazdasági program, amit eddig mindig helyben csináltunk, és lehet, hogy kevesebb létszámmal, akkor elfogadja, és tiszteletben tatja a döntést.

**Benedek Balázs képviselő** mindkét véleményt megérti, viszont annak nem örülne, ha az önkormányzat dolgaiba idegenek beleturkálnának.

**Dr. Valkó Zsuzsanna képviselőnek** elvi problémája van. Valaki mással akarjuk megcsináltatni, hogy nekünk mi a célunk? A gazdasági programnak az az értelme, hogy az elkövetkezendő 5 évben mi mit akarunk. Azt másnak akarjuk odaadni, hogy ő készítse el nekünk? Ez az első probléma, a többi csak részletkérdés volt, ami elhangzott részéről.

**Dr. Kelemen Csilla jegyző** megköszöni a plusz 1 létszámot, amit kapott a hivatal. Elmondja, hogy nagyrészt azért kapta, mert a pénzügyi dolgozók jelentős lemaradásban vannak, mindenképpen utol kell érni magukat a munkában. Nagyon fontos, hogy napra készek legyünk, a határidőket teljesíteni tudjuk. A gazdasági programot nem más fogja a képviselő-testület helyett eldönteni. Abban igaza volt a képviselő asszonynak, nekünk kell adatot adni hozzá, azzal viszont nem tud egyet érteni, hogy elővesszük az 5 évvel ezelőttit, mert 5 év alatt minden megváltozott. Ennek a testületnek is teljesen más fejlesztési céljai vannak, mint 5 évvel ezelőtt. A külsős szakemberre viszont azért van szükség, mert pillanatnyilag, a leterheltség miatt nincs kapacitás a hivatalban megítélése szerint, hogy olyan kész komplett anyagot tudjunk összeállítani, ami teljes körűen tükrözi azt, hogy ténylegesen mit akar a balatonszemesi képviselő-testület. A külsős szakember nem maga fogja kitalálni, hanem le fog ülni Polgármester úrral, Képviselő-testülettel és átbeszélik.

**Szomorú Szilárd polgármester:** Akik ezt végzik szakemberek, erre irányuló végzettségük van. Csak az általunk kiadott adatokat ismerheti.

**Boór Miklós képviselő** elmondja, ilyen 5 éves ciklus tervet kell az iskolában, és az óvodában is készíteni. Ha megkérünk egy idegen embert, akkor nekünk ugyan úgy ott kell ülni, és el kell mondani, hogy mit akarunk. Ő nem fog tudni mást csinálni, csak a szakmai szempontok sorrendjét megadja. Akkor inkább azt mondja, üljenek le, szánjanak rá egy napot, és szedjék össze a saját gondolataikat. Lehet, hogy nem lesz formailag annyira tökéletes, mint aki már többet írt, de ez a miénk lesz. Lehet, több idő el fog azzal menni, hogy el kell neki magyarázni, hogy gondoltuk, ha meg nem úgy írja le, akkor magunk alatt vágtuk a fát. Ha több munka, akkor is inkább belevetné magát.

**Szomorú Szilárd polgármester** részéről elfogadja. Egy délelőtt összeülnek, és együtt összeállítják.

**Mórocz Viktor képviselő** véleménye szerint itt nem a 200 ezer forint a kérdés.

**Boór Miklós képviselő** elmondja, az általános iskoláknak kb. 20 éve pedagógiai programot kellett készíteni. Valaki készített egyet, aztán mindenki lemásolta, és némelyik egyáltalán nem volt jellemző egy adott iskolára, de elfogadták. Azóta is csak folyamatosan aktualizálják.

**Szomorú Szilárd polgármester** megkérdezett más településeket, de ott is előveszik az előzőt, és módosítják, ezt mi meg nem szeretnénk.

Megemlíti, hogy az új pénzügyes kolléganő ma kezdett dolgozni. Azonban ez nem jár plusz nagyobb kiadással, mert eddig külsős szakemberek végezték ezt a feladatot, melyet havonta fizettünk.

Eddig kívülről bedolgoztak, és ez ki lett fizetve. Az a pénz a jövőben már nem kerül kifizetésre, helyben tudják elvégezni a munkát. Kérdezi, aki egyetért dr. Valkó Zsuzsanna képviselő ás Boór Miklós képviselő javaslatával az kézfelemeléssel jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**38/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete megtárgyalta a gazdasági program elkészítésére beérkezett ajánlatokat. A Képviselő-testület úgy dönt, hogy a feladat elvégzésével nem bíz meg külsős szakembert, azt a Képviselő-testület bevonásával a Hivatal apparátusa készíti el.

A Képviselő-testület felkéri a polgármester, hogy gondoskodjon a gazdasági program tervezetének elkészítéséről.

Határidő: 2020. április 30.

Felelős: Szomorú Szilárd polgármester

**4./9. Az általános iskola felvételi körzetének kijelöléséről önkormányzati vélemény**

Előterjesztő: Szomorú Szilárd polgármester

**Dr. Kelemen Csilla jegyző** elmondja, munkamegbeszélésen már beszéltek róla, hogy idei évtől a Siófoki Tankerületi Központ hatáskörébe tartozik az iskolai felvételi körzet határoknak a kijelölése. A Siófoki Tankerületi Központtól megérkezett a javaslat a 2020/2021-es éves tanévre vonatkozóan. A korábbi éveknek megfelelően a következő tanévben Balatonszemes és Balatonőszöd tartozna ismetelten egy iskolai felvételi körzethez a balatonszemesi iskola vonatkozásában. Javaslat, hogy a képviselő-testület fogadja el ezt az általuk meghatározott felvételi körzet határt. Elmondja, hogy a korábbi években többször tettek kísérletet arra, hogy Somogytúr is tartozzon ehhez az iskolai felvételi körzet határhoz, mivel nagyon sok somogytúri gyerek jár ide az iskolába. A kérésüket korábban nem vették figyelembe, ezért a tavalyi évben ezt már nem kérték.

**Szomorú Szilárd polgármester** kérdezi, aki egyetért a határozati javaslattal az jelezze.

*A fentieket követően a képviselő-testület* ***6 igen szavazattal****, ellenszavazat, és tartózkodás nélkül az alábbi határozatot hozta:*

**Balatonszemes Községi Önkormányzat Képviselő-testületének**

**39/2020. (II.17.) sz. Képviselő-testületi határozata:**

Balatonszemes Községi Önkormányzat Képviselő-testülete megtárgyalta a Siófoki Tankerületi Központ által megküldött 2020/2021-es tanévre meghatározott és közzétett iskolai felvételi körzetek tervezetét, az abban foglaltakkal Balatonszemes település vonatkozásában egyetért.

A Képviselő-testület felkéri a polgármestert, hogy a döntést tartalmazó önkormányzati véleményt küldje meg a Siófoki Tankerületi Központ részére.

Határidő: 2020. február 21.

Felelős: Szomorú Szilárd István polgármester

**4/10. Bejelentések**

**Szentiványi Jánosné a Nyitnikék Óvoda és Mini Bölcsőde intézményvezetője** az óvoda udvar pályázat felől érdeklődik, mikor kezdődnek a munkálatok.

**Szomorú Szilárd polgármester:** Egyeztetni fognak.

**Szentiványi Jánosné a Nyitnikék Óvoda és Mini Bölcsőde intézményvezetőjének** másik kérdése a Hírmondó újsággal kapcsolatos. Eddig minden hónapban kaptak egy jelzést, hogy mikor van lapzárta, és ha cikket akartak írni, tudták, mikorra kell elkészíteni, és hova kell küldeni. Múlt héten hallotta, hogy megjelent a mostani szám, és erről nem volt semmiféle információjuk.

**Szomorú Szilárd polgármester** elmondja, ajövőben akkor ezt másképp fogják kezelni. Most gyorsabban mozgunk, nem levelezgetünk, más rendszerben megyünk, mint korábban. Ez most a saját hibája, de jövőben akkor majd e-mail-ban leküldik neki. Hét végéig kellene a következő számba leadni a cikkeket.

**Szentiványi Jánosné a Nyitnikék Óvoda és Mini Bölcsőde intézményvezetője** jelzi, hogy megjelent az óvoda padlásán egy nyest, és elég nagy pusztítást végzett. Kéri, hogy majd egy szakemberrel nézessék meg a tetőrészt.

**Szomorú Szilárd polgármester:** Van lehetőség most megnézni?

**Szentiványi Jánosné a Nyitnikék Óvoda és Mini Bölcsőde intézményvezetője:** Természetesen.

**Szomorú Szilárd polgármester** a pályázattal kapcsolatban elmondja, a támogatottság 100%-os.

**Szentiványi Jánosné a Nyitnikék Óvoda és Mini Bölcsőde intézményvezetője:** Ebben eszközök nincsenek, csak a gumi burkolat cseréje az egész udvaron, valamint mű fű. Ez van benne az 5 millió Ft-ban.

**Szomorú Szilárd polgármester** azt kérdezi, melyik időszak lenne jó, mert akkor úgy fognak egyeztetni.

**Szentiványi Jánosné a Nyitnikék Óvoda és Mini Bölcsőde intézményvezetője** elmondja, tudják úgy szervezni az életüket, hogy nem zavarják az építkezést, bármikor jöhetnek.

Emlékeztet rá, hogy a bölcsőde mögötti kerítés még nem lett úgy megcsinálva, hogy ne lehessen átlátni a szomszédba. Erre kellene valamilyen megoldást keresni.

**Szomorú Szilárd polgármester** elmondja, ez ügyben egyeztetni fognak, és meg fogják oldani a problémát.

**Illés Antal érdeklődő** az orvosi rendelő melletti kerítéssel kapcsolatos problémára hívja fel a figyelmet.

**Szomorú Szilárd polgármester** elmondja, az a kerítés meg fog ott szűnni, mert rossz helyen van, majd egy új kerítésnek kell elkészülni. A földmérő elkészíti a vázrajzokat, utána a Képviselő-testület tud dönteni.

**Illés Antal érdeklődő** szeretné tudni, hogy a biztosítóval milyen jellegű szerződések vannak megkötve. A jelzőlámpát a viharkár tette tönkre, ezt be kell nyújtani a biztosítónak. Van-e olyan, hogy a lámpára nem vonatkozik.

**Szomorú Szilárd polgármester** elmondja, a hivatalban minden biztosítási csomagot át fognak nézni.

Mivel több kérdés, javaslat hozzászólás nem volt, Szomorú Szilárd polgármester megköszönte az ülésen való részvételt, és az ülést 17 óra 55 perckor bezárta. Az ülés zárt ülésként folytatódott, amelyről külön jegyzőkönyv készült.

Kmf.

Szomorú Szilárd Dr. Kelemen Csilla

polgármester jegyző